ועדת הכספים, כנסת 15, פרוטוקול מספר 381, 2002-02-25 11:00

יעקב ליצמן: אני פותח את הישיבה, על אף שבשבילי זה דבר חריג, לקיים דיונים בעת צום, לפי בקשת השר.

יעקב ליצמן: אני מבין שזה דבר דחוף.

יעקב ליצמן: אנחנו כבר בסוף החודש.

ראובן ריבלין: אם עד יום שישי לא יאושרו התקנות החדשות, אנחנו נימצא בכשל.

ראובן ריבלין: אם לא תהיה דחייה על-ידי ועדת הכספים, שלהחלטותיה יש תוקף מעין חקיקתי, אנחנו עלולים להיות צפויים לתביעה מצד האזרחים המשתמשים בטלפון על כך שאנחנו פעלנו שלא בהתאם לתעריפים מאושרים.

ראובן ריבלין: לכן שטוחה בקשתנו בפני הוועדה לאפשר לנו דחייה לשבועיים, מהטעם שאנחנו נמצאים בדיונים אינטנסיביים במשך החודש האחרון.

ראובן ריבלין: רצינו להתחיל לפני כן אבל עד שתקציב המדינה לא עבר לא יכולנו להתפנות לנושאים אלה.

ראובן ריבלין: אנחנו למעשה משנים את כל תעריפי הטלפון בצורה די דרמטית, תוך התחשבות במצב המשק היום.

ראובן ריבלין: אנחנו שוקלים אפשרות לעבור לאזור חיוב אחד ולשנות את המועדים של תעריפי יום ותעריפי לילה, להביא למהפיכה שלמה, לתועלת התחרות ולתועלת הציבור.

ראובן ריבלין: ההצעה שלנו עדיין לא מוכנה בפרטי פרטים.

ראובן ריבלין: אנחנו מבקשים להביא בפני הוועדה את הבקשות שלנו בצורה מסודרת כתפוחי זהב ומשכיות כסף וכדבר דבור על אופניו.

ראובן ריבלין: לפיכך באנו לכאן, הן אנשי "בזק" והן אנשי משרדי, על מנת לבקש את הדחייה.

ראובן ריבלין: כמו כן, יש לנו עוד בקשה לתיקון, שנובע מסיבות משפטיות.

ראובן ריבלין: היועצת המשפטית של המשרד תפרט בפני אדוני.

יעקב ליצמן: אני מבקש לקרוא לכאן את היועצת המשפטית של הוועדה.

שריל קמפינסקי: זה משהו מאוד טכני, נגזרת טכנית מהפנייה.

סמדר אלחנני: נשמע מה הבקשה.

שריל קמפינסקי: תוקף ההסדר המיוחד של שיחות מוזלות לער"ן ול"קול הדף" יפוג על-פי התקנות ב-28.2.

שריל קמפינסקי: אנחנו מבקשים לערוך תיקון בתקנות הבזק (תשלומים בעד שירותי בזק), התשס"ב-2001, המפורטים בתוספת לחוק, באופן שיאריך בעוד שבועיים את ההסדר המיוחד הזה, על מנת שנוכל להביא גם אותו בפני הוועדה לדיון.

סמדר אלחנני: אמרת שהיתה בעיה משפטית בכך שמשנים את השם, מ"חוק הבזק" ל"חוק התקשורת".

ראובן ריבלין: השם "חוק הבזק" שונה ל"חוק התקשורת".

סמדר אלחנני: אני מבקשת להעיר כמה הערות עקרוניות לקראת הדיון בעד שבועיים.

סמדר אלחנני: אני מעדיפה להעיר כעת כדי שבהמשך לא תהיינה הפתעות.

ראובן ריבלין: את יכולה להעיר.

ראובן ריבלין: אנחנו ניקח לתשומת ליבנו כל הערה שלך.

סמדר אלחנני: בעניין ההמלצה על אזור חיוב אחיד: זאת בעצם היתה המלצה של ועדת הכספים לפני שנתיים.

סמדר אלחנני: צריך לקחת בחשבון שכאשר זה ממוצע, יש כאלה שישלמו יותר ויש שישלמו פחות.

סמדר אלחנני: לא אגיד על כך שום דבר כרגע.

סמדר אלחנני: רק אגיד שהתמונה צריכה להיות מאוד ברורה בפני חברי ועדת הכספים, מי יעלה ומי יירד.

ראובן ריבלין: קודם כל היא צריכה להיות ברורה בפני השר כמובן, כדי שהוא יוכל להבהיר אותה בפני ועדת הכספים.

ראובן ריבלין: אנחנו מקיימים דיונים.

יעקב ליצמן: השר אמר שיש להם הרבה הצעות שעוד לא גובשו באופן סופי.

יעקב ליצמן: הם רוצים דחייה של שבועיים עד שיביאו דבר דבור על אופניו.

יעקב ליצמן: אני מכבד את הבקשה.

ראובן ריבלין: בתשובה לדברי היועצת הכלכלית, גברת סמדר אלחנני, אנחנו שמחים שאנחנו מכוונים לדעת גדולות.

סמדר אלחנני: לגבי עניין הדחייה בשבועיים: כל שנה זה בא.

סמדר אלחנני: יש פה סד מאוד קשה.

סמדר אלחנני: אם באמת יש איזה שינוי מהותי, שבועיים לא מספיקים.

ראובן ריבלין: הייתי מבקש ארכה לחודש אבל הואיל והכנסת יוצאת לפגרה, ביקשנו שבועיים.

סמדר אלחנני: אני מדברת על הפעם הבאה.

סמדר אלחנני: הסמכות של ועדת הכספים לאשר את תעריפי התקשורת תסתיים ב-8.3.2003.

סמדר אלחנני: זאת אומרת, לפי לוח הזמנים הזה הם יצטרכו לבוא רק עוד פעם אחת לוועדת הכספים.

סמדר אלחנני: בזה ועדת הכספים תצא מהתמונה.

סמדר אלחנני: זה חקיקה שנעשתה בוועדה אחרת, לא בוועדה הזאת, תיקון 25 לחוק התקשורת, שמחייבת את ועדת הכספים.

ראובן ריבלין: ונתמכה בהצבעה על-ידי כל הכנסת.

סמדר אלחנני: אולי כדאי כבר עכשיו לאשר את השבועיים הנוספים גם לפעם הבאה, כי הדבר יחזור גם בפעם הבאה.

יעקב ליצמן: אני בכל אופן אמליץ לשר במקום שבועיים - חודש.

אמיר לוי: אני אומר: לא, כי אז המדד הבא ייכנס.

ראובן ריבלין: אנחנו רצינו שבועיים בגלל המדד וגם בגלל שאנחנו לא רוצים להיכנס לפגרה בלי שהתקנות מאושרות.

ראובן ריבלין: הסד הזה מתאים לנו ואנחנו יכולים לעמוד בו.

יעקב ליצמן: אם נשים בצד את עניין המדד - האם יש לך ויכוחים פה?

אמיר לוי: יש מכתב הסכמה של שר האוצר לארכה של שבועיים, ובלבד שזה הארכה אחרונה.

יעקב ליצמן: השאלה היתה האם יש הסכמה בין האוצר למשרד התקשורת, בלי הנושא של המדד.

אמיר לוי: הבעיה זה לא רק המדד.

אמיר לוי: יש פה מקדם התייעלות ולכאורה אמורה להיות הפחתה.

אמיר לוי: אבל לא בטוח שזאת תהיה התוצאה הסופית.

אמיר לוי: לכן כל פעם שמאריכים את זה בעצם מגדילים את הפער.

יעקב ליצמן: גברת סמדר אלחנני, האם כתבת את כל הדברים שהועלו בדיונים לפני שנה?

אמיר לוי: אם המשרד אומר ששבועיים יספיקו לו והוא ביקש שבועיים, אין צורך להאריך בזמן רב יותר.

ראובן ריבלין: אומר יושב ראש הוועדה: אנחנו לא שמים מכשול בפני אנשים שרוצים לסיים.

ראובן ריבלין: אם תספיקו תוך שבועיים, ברצון רב.

ראובן ריבלין: אנחנו גם מתכוונים תוך שבועיים לסיים, כדי להימנע מהמדד וכולי.

ראובן ריבלין: הוא אומר: למה לכם להתחייב לעוד שבועיים, אם חלילה יקרה דבר מה בעוד שבוע?

ראובן ריבלין: היום אנחנו מסיימים את הדברים ואיש איש הולך לצומו, ומחר ברוך השם יש לנו חג פורים, וביום רביעי שושן פורים ולאחר מכן יום חמישי ואחר-כך שבת המלכה.

ראובן ריבלין: הוא אומר: קחו חודש ותחליטו אתם.

ראובן ריבלין: אם אתם רוצים, תחזרו לוועדה בעוד שבועיים.

יעקב ליצמן: אנחנו מחכים לראות איזה משלוח מנות אתם שולחים לעם ישראל, איזה הנחות ואיזה דברים טובים.

ראובן ריבלין: אם אנחנו רוצים להגיש את התקנות תוך שבועיים - זה תלוי בנו.

ראובן ריבלין: שבועיים זה מה שביקשנו.

ראובן ריבלין: נפרסם את התקנות תוך שבועיים גם אם יתנו לנו חודש.

סמדר אלחנני: אדוני השר, אני מבקשת להציג בקצרה מספר נושאים שוועדת הכספים הפנתה את תשומת הלב אליהם.

סמדר אלחנני: אחת מהמלצות הוועדה היתה לבטל את דמי השימוש הקבועים ולהעלות את תעריף השיחות בהתאם, כך שהשיחה תהיה בהתאם לאורך השיחה, כמו ברט"ן ובשיחות בינלאומיות.

סמדר אלחנני: זאת היתה גם המלצתו של שר האוצר דאז, חבר הכנסת שוחט.

סמדר אלחנני: יש לי את המכתב שלו.

אמיר לוי: זה לא דמי שימוש קבועים אלא זה מחיר המינימום.

אמיר לוי: המכתב של שר האוצר אז התייחס רק למחיר מינימום.

יעקב ליצמן: אז שר האוצר החדש יתייחס גם לזה.

ראובן ריבלין: מחיר המינימום הוא נושא הקשור בעשרות מיליונים.

ראובן ריבלין: לא נזדרז בעניין זה.

סמדר אלחנני: דבר נוסף, לשיחות בתוך מנויי מרכזת בעצם אין כמעט עלות.

סמדר אלחנני: אחת ההצעות שלי היתה - והיא לא מחייבת את הוועדה - לקחת בחשבון לבטל את העלות של מנויי מרכזת, לגבי השיחות בתוך המרכזת.

סמדר אלחנני: כפי שאמרת, זה משלוח מנות.

אבי (אברהם) גבאי: זה הדבר הכי לא שוויוני שיכול להיות.

אבי (אברהם) גבאי: יש לקוחות שנמצאים במרכזת של 3,000 לקוחות ויש שנמצאים במרכזת של 50,000 לקוחות.

יעקב ליצמן: אלה דברים שחברי כנסת העלו במהלך דיוני הוועדה.

יעקב ליצמן: צריך לאפשר לה להציג את הדברים.

יעקב ליצמן: זה לא אומר שאתם תקבלו הכל.

ראובן ריבלין: אנחנו נביא תשובה לכל בקשה.

סמדר אלחנני: יש תשלום קבוע מופחת למי שעושה מספר שיחות קטן.

ישראל כץ: מדובר על 100 שיחות?

סמדר אלחנני: עכשיו זה על-פי סכום, לא על-פי מספר שיחות.

סמדר אלחנני: סכום שהוא תרגום של מספר השיחות שהיה בעת השינוי.

ישראל כץ: זה תיקון פנחסי.

סמדר אלחנני: ליושב-ראש, ודרכו אלי, מגיעות הרבה מאוד פניות מאנשים שלא עושים אף לא שיחה אחת אלא משתמשים בטלפון רק לשיחות נכנסות.

סמדר אלחנני: הם שואלים למה מי שלא עושה אף שיחה לא מקבל את ההנחה הזאת, כי ההנחה ניתנת רק משיחה אחת עד 100 שיחות, נניח, או מ-0.1 שקלים ועד 100 שקלים.

סמדר אלחנני: אני לא מביעה דיעה כעת.

סמדר אלחנני: רציתי להביא את זה בפני הוועדה וזה יידון בהמשך.

סמדר אלחנני: אני לא רוצה שזה ייפול עליכם בהפתעה.

סמדר אלחנני: אני רוצה לחזור ולהזכיר, כשאתם מביאים את התעריפים החדשים אני מבקשת שתציגו בסמוך גם את התעריף הקודם, כדי שניתן יהיה לעשות השוואה.

סמדר אלחנני: אתם יכולים לעשות בקלות את העבודה הטכנית.

סמדר אלחנני: הדברים מובאים בפני ועדת הכספים גם במטרה לשמור על יציבות "בזק, על הערך של החברה כחברה, אבל אף אחד בוועדת הכספים לא רואה את מאזני "בזק".

סמדר אלחנני: בעצם אנחנו לא יודעים אם יש לה יתרות, אם יש לה רווחים בלתי מחולקים, אם יש לה מאגרים, אם היא יכולה לעשות את ההשקעות של 10 השנים הבאות מתוך מקורותיה או שהיא צריכה לגייס כספים.

סמדר אלחנני: אנחנו לא יודעים כלום.

סמדר אלחנני: זה נקודה שאני חושבת שצריך להביא אותה בפני הוועדה.

סמדר אלחנני: בחישוב, על-פי התקנות שהנחתי בפניכם, התעריפים צריכים להיות מכפלה של הדברים הבאים: מקדם התייעלות של 3.5%, שצריך להפחית, עליית מדד המחירים לצרכן, מינואר עד ינואר זה 3.1% תוספת, והפחתה של 2.83%, שנקבעה בתקנות למועד ה-15.2.

סמדר אלחנני: המכפלה של זה אומרת שצריך להוריד את התעריפים ב-3.3%.

סמדר אלחנני: לכן, לא כדאי לדחות את ההחלה.

סמדר אלחנני: יש לי הערה לגבי עיגול סכומים.

סמדר אלחנני: לא יכול להיות שיהיה כתוב בתקנות שהסכום יעוגל כלפי הגבוה מעליו.

סמדר אלחנני: במתמטיקה זה נקבע תמיד או לפי המספר הזוגי או לפי המספר הלא זוגי.

סמדר אלחנני: תחליטו, אבל אחד משניהם.

סמדר אלחנני: לא לגבי הגבוה ביותר.

סמדר אלחנני: תקציב רשות השידור לא אושר עדיין בוועדת הכספים אז אנחנו לא יודעים מה רשות השידור צריכה להעביר ל"בזק" עבור השימוש במשדרים.

סמדר אלחנני: אם "בזק" לא מקבלת את התשלום שהיא חושבת שהיא צריכה לקבל ---

יעקב ליצמן: כפי שהיה לפני שנה.

ראובן ריבלין: זה צריך להיות במסגרת הדיון על התעריפים?

סמדר אלחנני: אם "בזק" לא מקבלת את התשלום המגיע לה מרשות השידור, לפי דוח ועדת גרונאו זה צריך להתבטא בתעריף.

יעקב ליצמן: עד כמה שאני מבין, תקציב רשות השידור לא יאושר תוך השבועיים האלה.

יעקב ליצמן: חזקה שיחזור מה שהיה לפני שנה, שאז זה אושר בסוף השנה בכלל.

יעקב ליצמן: עד שיהיה מנכ"ל וכדומה, נדמה לי שהסיפור שם לא פשוט.

עופר חוגי: לְמה יגרום שינוי מבנה התעריפים בתחום הקווי בתחרות בין "בזק" לבין שאר החברות?

עופר חוגי: השאלה היא האם עכשיו זה הזמן לשנות את שיטת החישוב.

עופר חוגי: יכול להיות שזה יגרום לכך שאף אחד לא יקנה את "בזק" או ששאר החברות לא ירצו להיכנס לתחרות.

ראובן ריבלין: אנחנו שוקלים את שתי הבעיות שאתה מציג.

ראובן ריבלין: מדובר על שוק הטלפון - שוק הטלפון הסלולרי ושוק הטלפון הקווי, ואני לא יכול לומר שזה לא אותו דבר.

ראובן ריבלין: אלה דברים שאנחנו כיום נמצאים בתוכם.

ראובן ריבלין: אנחנו נמצאים במובן רחב בתחרות, ובמובן מצומצם מחוץ לתחרות.

ראובן ריבלין: כל השיקולים האלה מובאים בחשבון על-ידינו ונביא את כל השיקולים בפניכם, כולל את הנושא של דוח גרונאו, הציפיות לעומת המימוש בפועל של אותם נתונים שנקבעו על-ידי הוועדה כנתונים שצפויים להתרחש בשנים הבאות.

ראובן ריבלין: נביא בפניכם את כל השיקולים שידריכו אותנו בהכנת הצעה מוסדרת של תעריפים, לכאן או לכאן.

ראובן ריבלין: שיטת ההתייחסות החדשה היא, בלי כל ספק, מהפכנית.

ראובן ריבלין: יהיו עליות ויהיו ירידות.

עופר חוגי: אני חושש מדבר אחד.

עופר חוגי: כל השינויים שהיו בתעריפים של "בזק" גרמו לכך שהציבור הזרים הרבה יותר כסף ל"בזק".

עופר חוגי: "בזק" העבירה ל"יס" מאות מיליוני שקלים והפסידה הרבה כספים בכל מיני השקעות לא נכונות, וזה הכל על חשבון הציבור.

עופר חוגי: אני לא מאמין ל"בזק".

עופר חוגי: שינוי השיטה היום יבוא לטובת בזק ולא לטובת הצרכנים.

ישראל כץ: השאלה היא לטובת איזה ציבור.

ראובן ריבלין: אלה שאלות שמחייבות תשובה ובוודאי על-פיהן תצביעו.

מיכאל איתן: אדוני היושב-ראש, אדוני השר, חברים ואורחים, עזבתי כרגע ישיבה של ועדת המדע, אני יושב-ראש הישיבה וממתינים לי, באתי לכאן במיוחד כדי להסב את תשומת לב חברי הוועדה לנקודה מסוימת.

מיכאל איתן: כאשר מדברים על תעריפי "בזק", בעיסקה הזאת נכללים גם צרכני המיחשוב, האינטרנט וכולי.

מיכאל איתן: הסברתי בסיבוב הקודם, כש"בזק" שינו את התעריפים, שאין דינן של שיחות טלפון כדינה של גלישה באינטרנט, שמשמשת לצרכי עבודה, לימודים וגם לשעות הפנאי, אבל מטבעה היא לא שיחת טלפון.

מיכאל איתן: שיחת טלפון נמשכת 2-4 דקות בממוצע אבל אדם שרוצה להשתמש בקו הטלפון לצורך גלישה באינטרנט, השיחה שלו נמשכת 20-40 דקות ויש כאלה שגולשים גם שעות ארוכות.

ראובן ריבלין: בדרך כלל בשיטת "חודשי חופשי".

מיכאל איתן: באה "בזק" בשינוי הקודם והיה מהלך של הכנסת, שבעיני היה מהלך יפה.

מיכאל איתן: ועדת הכלכלה וועדת הכספים, חברי הכנסת פורז וגולדשמידט חברו יחד, אני שידכתי ביניהם, והם אמרו ל"בזק": אתם מוכרחים לפתור גם את הבעיה של גולשי האינטרנט.

מיכאל איתן: כתוצאה מכך היתה איזה עיסקה בוועדה, הלכו לקראתם בתעריף הכולל, בתנאי שהם יגיעו להסדר בנושא האינטרנט.

מיכאל איתן: אני הייתי נציג הכנסת לצורך העניין, באתי ל"בזק", ניהלתי את המשא ומתן והגענו להסכם.

מיכאל איתן: כתוצאה מההסכם הזה מאות אלפי אנשים הגדילו את הנוכחות שלהם והרשת גדלה בצורה אדירה.

מיכאל איתן: זה בעיקר הולך לשכבות יותר חלשות, שלגביהן זה קריטי.

מיכאל איתן: מי שיכול היה, גלש גם בתעריפים הקודמים.

מיכאל איתן: מי שלא יכול היה, הגביל את עצמו.

מיכאל איתן: חל שינוי דרמטי.

מיכאל איתן: היום 140,000 בתי-אב מחוברים לסוג חבילה אחת ועוד 70,000 לסוג חבילה שניה.

מיכאל איתן: יש עוד עשרות אלפי בתי-אב שלצערי הרב אולי לא מודעים ומשלמים את התעריפים המלאים.

מיכאל איתן: לגביהם זאת תהיה עכשיו מכה קשה מאוד.

ראובן ריבלין: זה מתוך חוסר ידע?

מיכאל איתן: הגלישה באינטרנט מזוהה לפי מספר הטלפון שאליו אתה מצלצל, אבל זה לא הולך אוטומטית.

מיכאל איתן: זה היה הסיכום ואני הסכמתי בסוף.

מיכאל איתן: "בזק" דרשה רישום מוקדם אבל אם מישהו מתקשר והוא לא רשום, הם לא נותנים לו את התעריף המוזל והוא משלם את פעימות המונה הרגילות.

מיכאל איתן: יש לנו סידור שמי שמצלצל ל"קול הדף" לא צריך להירשם.

מיכאל איתן: מאחר ויודעים שזה המספר ושזה חיוג בהנחה, אז אוטומטית מקבלים תעריף מוזל.

מיכאל איתן: אבל מי שמצלצל ל"קול האינטרנט" צריך להירשם מראש.

מיכאל איתן: אם לא נרשמת, אתה משלם תעריף רגיל.

ראובן ריבלין: מה אתה מציע?

מיכאל איתן: אני מבקש שהוועדה תהיה ערה לעניין הזה.

יעקב ליצמן: כדאי שתיפגש עם השר ותבקש ממנו, לקראת הדיון בעוד שבועיים על תעריפי "בזק", שייקח את זה בחשבון.

ראובן ריבלין: לא הופתענו, אנחנו יודעים את זה.

מיכאל איתן: ראשית, אני מבקש את זה.

מיכאל איתן: שנית, אני מבקש שהוועדה תכבד את הסיכומים, גם אם הרכב הוועדה ישתנה.

ישראל כץ: כלומר, ההצבעה היום היא רק טכנית, לדחות את המועד ולאפשר לשר להכין הצעה.

משה רז: אני רוצה להגיד דיעה מרגיזה.

משה רז: כשחבר הכנסת איתן יזם את הנושא הזה חשבתי שזאת יוזמה מאוד ברוכה אבל מאז הספקתי לחשוב על הנושא הזה עוד פעם, עוד פעמיים ועוד שלוש פעמים והגעתי למסקנה שאין שום סיבה שדקת שימוש באינטרנט תהיה יותר זולה מדקת שימוש בטלפון רגיל.

ישראל כץ: מה קרה, גילית שאנשים בהתנחלויות מתחברים לאינטרנט?

משה רז: מה הקשר?

משה רז: 80% ממשקי הבית במדינת ישראל לא מחוברים לאינטרנט, ואלה לא ה-80% היותר חזקים באוכלוסיה.

יעקב ליצמן: זה מה שחבר הכנסת איתן ניסה לתקן.

יעקב ליצמן: הוא לא יכול להכריח אדם להתחבר אבל הוא מנסה ליצור מחיר אטרקטיבי יותר.

משה רז: אני חושב שהרעיון הזה, ששימוש באינטרנט יהיה זול יותר מאשר שימוש בטלפון, הוא רעיון מוטעה.

משה רז: מי שמשתמש באינטרנט הם קודם כל העשירונים העליונים - הלוואי שהיו גם משתמשים אחרים - וקודם כל החברות המובילות במשק.

יעקב ליצמן: אני מציע שהשר ואנשי המשרד ייקחו את זה בחשבון לקראת הדיון הבא.

ראובן ריבלין: חבר הכנסת רז, עולם האינטרנט, כפי שמתפתח בעולם, הוא עולם המחר, שנמצא כבר היום אצל כל אלה שמבינים את ההזדמנות הגדולה שהאינטרנט נותן להם.

ראובן ריבלין: האינטרנט הוא אולי המכשיר היותר טוב בכל קנה מידה שהוא כדי לקרב את הפריפריה למרכז, להשוות בין אנשים.

ראובן ריבלין: על-ידי האינטרנט יכול למעשה כל ילד בפריפריה להימצא בכל מקום שירצה.

משה רז: כמה ילדים בפריפריה זוכים לזה היום?

משה רז: כמה משקי בית?

ראובן ריבלין: כיום ראשי הערים בפריפריות רואים כמשימה ראשונה במעלה, ביוזמתו של חבר הכנסת איתן ובמידה רבה ביוזמתה של הממשלה, וגם הממשלות הקודמות, ללמד בני ישראל אינטרנט.

ראובן ריבלין: כתוצאה מכך נגיע למצב שבמקום בהתנחלויות, לית מאן דפליג, תבקר בכל עיירות הפיתוח ותראה מרכזי אינטרנט, שבהם ילדים מבלים את זמנם ומקבלים איזה יתרון על-ידי האפשרויות שנפתחות בפניהם להימצא בכל מקום בעולם, אם זה בספרייה של אוקספורד או של קיימברידג' וכדומה.

משה רז: במה זה סותר את מה שאמרתי?

ראובן ריבלין: לפי דעתי אנחנו צריכים לתת יתרון למשתמשי האינטרנט.

ראובן ריבלין: ולבסוף, בעוד זמן קצר - חשבתי שכבר היום נהיה במצב שאני אוכל לבשר על כך הלכה למעשה לעולם כולו - הרשיונות שיקבלו הכבלים על מנת להפעיל אינטרנט מהיר יביאו לידי תחרות בלתי מתפשרת.

ראובן ריבלין: כאשר תהיה תחרות בלתי מתפשרת, אם הכבלים יתנו חבילה כלשהי בעד 100 שקלים אז ללא ספק "בזק" יצטרכו להתחשב, על מנת להתמודד על ליבו של הצרכן בבואו לבחור באיזה רשת להשתמש.

משה רז: אני לוקח על עצמי לבדוק את העניין.

משה רז: לדעתי אתה שוגה.

משה רז: גם אני חשבתי שזה נכון אבל מה לעשות, חשבתי על כך שנית וחזרתי בשאלה.

ראובן ריבלין: לקחנו את העניין לתשומת ליבנו וכבר הקדשנו לכך מחשבה.

ישראל כץ: אני מציע לברך את השר על המדיניות העקרונית שלו ולתת לו שבועיים להכין את זה.

יעקב ליצמן: אני מביא להצבעה את ההצעה לדחייה של שבועיים, וכן את השינויים האחרים שהציגה היועצת המשפטית של משרד התקשורת.

יעקב ליצמן: ועל השינויים שהוצגו על-ידי היועצת המשפטית של משרד התקשורת בעד - 4 נגד - 1 ההצעה נתקבלה.

יעקב ליצמן: תודה רבה.